הוריה של התינוקת יסמין וינטה ז"ל, שמתה בפעוטון בפתח תקווה בגיל שנה וחודשיים בלבד, נאלצו לאחר הטרגדיה לבקש מהמדינה לאפשר להם להישאר בארץ -כדי ללוות את ההליך המשפטי שינוהל נגד הסייעת שמואשמת בהריגה. ההורים, אזרחי מולדובה שנמצאים במצב כלכלי לא קל, חששו שיגורשו כבר ביום שני הקרוב בו הייתה אמורה לפקוע אשרת השהות שלהם בישראל. בעקבות פניית החדשות למשרד הפנים, הודיע שר הפנים אריה דרעי כי הוא אישר להורים את הארכת הוויזה עד לסיום ההליכים המשפטיים המתנהלים בעניין בתם המנוחה.
"אנחנו כמעט כל יום באים לכאן כדי לדבר איתה", אמרו וובה ודורינה וינטה בפתח הגן בו נהרגה בתם יסמין ז"ל. "הכול בסדר, מאמא, הכל בסדר", מלמלה האמא בעודה מלטפת את תמונת בתה. את הבובות, הזרים ועשרות הצעצועים הקטנים שהוצבו בפתח הגן מישהו זרק לפח, נשארו רק מעטים - אבל זו ההתמודדות הקטנה ביותר של וובה ודורינה אחרי שקרה להם הגרוע מכל.
"היא גדלה כאן, היא הייתה מאושרת כאן", נזכרת דורינה. על המאבק להישאר בישראל אמרה: "אנחנו בקשר עם עורך הדין שלנו שיעזור לנו עם הוויזה, עם כל המסמכים, כי אנחנו חייבים להישאר כאן. אנחנו חייבים להגיע לבית המשפט. אני לא יודעת, אולי זה ייקח ארבעה חודשים, אולי זה ייקח שנה - הם חייבים לתת לנו ויזה".
"קשה בבית הזה, הכול מזכיר את יסמין"
וובה ודורינה הגיעו לישראל במסגרת טיול, לאחר שסיימו לימודי משפטים באוניברסיטה במולדובה ורצו לראות את ירושלים ואת ים המלח. דורינה הייתה אז בחודש השלישי כשהחלה לחוש בכאבים מוזרים. הרופא שפגשה בישראל אמר לה שאסור לה לטוס בחזרה: הם נשארו לגור בפתח תקווה ועבדו בניקיון וחסכו כסף כדי לשלם לבית החולים עבור הלידה, ואחר כך נשארו בישראל פשוט כי התאהבו בה. "אנשים אוהבים אותנו", הדגיש וובה. "אנחנו פוגשים הרבה חברים טובים כאן, ישראלים הם אנשים טובים מאוד", אמרה דורינה. "קשה מאוד להישאר בבית הזה כי חיינו כאן עם יסמין, הכול מזכיר את יסמין".
הם גרים בדירה פשוטה של שני חדרים, לא עובדים, כמעט חסרי כול – אבל בכל זאת אין בהם טיפת רחמים עצמיים: "כשאני הולכת ברחוב אני פוגשת אנשים והם מחבקים אותי, זה מדהים באמת, כול האנשים רוצים לדבר איתנו, הם מתקשרים ואומרים 'נבוא אליכם הביתה, ניתן לכם כך וכך'. אני לא יודעת איך להסביר מה אני מרגישה מבפנים כשהם מתקשרים אליי ושואלים", הסבירה דורינה הנרגשת בעוד וובה הוסיף: "זה מקל עלינו".
לא רק המאבק המשפטי מניע אותם בימים אלה. "אנשים אומרים שיסמין נהרגה בשביל כל הילדים האחרים", טען וובה. "אם היא נהרגה בשביל כל הילדים האחרים, היא הייתה רוצה לשפר את חייהם של כל הילדים שנמצאים כאן. צריכים להמשיך את מה שיסמין התחילה, ולשפר את חייהם של כל הילדים".
אחרי המקרה הטרגי, רבים התקשרו וביקשו לתרום להם כסף, אבל בלי ויזה הבנק לא נותן להם לפתוח חשבון – וכך נוצרה עוד חזית לשני הצעירים בני ה-25 שאף אחד לא עושה להם הקלות. הערב הם הפגינו יחד עם הורים אחרים במטרה להגביר את הפיקוח ומרגישים חלק מהמדינה הזו - שלא חסה עליהם בשום דבר.
ח"כ קארין אלהרר מיש עתיד הביעה תמיכה במאבקם: "אני באמת מקווה ומצפה משר הפנים ומכל יתר הרשויות להיות מאוד אמפתיים לסיטואציה ובמקרה הזה לגלות גמישות שאולי לא היו מגלים במקרים אחרים".